ai4bharat/Pralekha huggingface dataset:
उपराष्ट्रपती कार्यालय
सर्वसमावेशक, न्याय्य आणि दर्जेदार शिक्षण हा प्रत्येक मुलाचा हक्क : उपराष्ट्रपती
उपेक्षित विद्यार्थ्यांना सहाय्यकारी धोरणे आखण्याचे उपराष्ट्रपतींचे खाजगी शाळांना आवाहन
सर्वसमावेशक, न्याय्य आणि दर्जेदार शिक्षण हा प्रत्येक मुलाचा हक्क आहे, यावर उपराष्ट्रपती, एम. व्यंकय्या नायडू यांनी आज भर दिला. उपेक्षित आणि गरजू मुलांना सहाय्यकारी धोरणे आणण्याचे आवाहन उपराष्ट्रपतींनी खाजगी शाळांना केले. गरजू आणि उपेक्षितांसाठी प्राधान्याने मदतीचा हात पुढे केला पाहिजे असे त्यांनी सांगितले.
बंगळुरू येथील ग्रीनवूड हाय इंटरनॅशनल स्कूल येथे आज बंदिस्त जागेत खेळल्या जाणाऱ्या खेळांसाठी क्रीडा संकुल आणि कलादालन : कला, नाटक आणि संगीतासाठी समर्पित विभागाचे उद्घाटन उपराष्ट्रपतींच्या हस्ते आज झाले. त्यानंतर ते उपस्थितांना संबोधित करत होते. युवावस्थेत समाजासाठी कार्य करण्याची वृत्ती विकसित करण्यासाठी समाजसेवेचे बाळकडू मुलांना मिळावे यादृष्टीने शालेय अभ्यासक्रमातच त्याचा समावेश करावा यावर त्यांनी भर दिला.
शैक्षणिक संस्थांनी अभ्यास, खेळ, पाठ्य पूरक आणि मनोरंजनात्मक उपक्रमांना समान महत्त्व देण्याचे आवाहन उपराष्ट्रपतींनी यावेळी केले.शैक्षणिक संस्थांनी विद्यार्थ्यांना बागकाम, वृक्षारोपण आणि जलसंधारण यासारख्या उपक्रमांमध्ये सहभागी करून घ्यायला हवे, असे ते म्हणाले. यामुळे मुले निसर्गाच्या जवळ येतील असे सांगत त्यांनी पाण्याचा कमीत कमी वापर, पुनर्वापर आणि पुनर्प्रक्रिया या त्रिसूत्रीवर भर देत जलसंधारणाची गरज अधोरेखित केली.
राष्ट्रीय शिक्षण धोरण -2020 मध्ये पाठ्य पूरक उपक्रमांवर भर देण्यात आला आहे हे देखील त्यांनी अधोरेखित केले. विद्यार्थ्यांमध्ये खेळ, पाठ्य पूरक उपक्रम आणि नैतिक मूल्ये रुजवण्यास प्राधान्य देण्याचे आवाहन नायडू यांनी सर्व राज्यांना केले.
मूल्यांचा ऱ्हासाबद्दल चिंता व्यक्त करून उपराष्ट्रपतींनी विद्यार्थ्यांना आपली संस्कृतीविषयक मूल्ये आत्मसात करण्याचे आणि भारताच्या गौरवशाली सांस्कृतिक वारशाचे रक्षण करण्यासाठी प्रयत्न करण्याचे आवाहन केले.
आरोग्य आणि कुटुंब कल्याण मंत्रालय
केंद्र सरकारकडून कोविड-19च्या चाचण्यांमधील अडथळे दूर
चाचण्यांचा वेग वाढवण्याची राज्यांना विनंती
नवी दिल्ली, 1 जुलै 2020
चाचण्यांमधील सर्व अडथळे दूर करण्याच्या हेतूने, केंद्रीय आरोग्य सचिव प्रीती सुदान आणि 'आयसीएमआर'चे महासंचालक डॉ बलराम भार्गव, यांनी सर्व राज्ये आणि केंद्रशासित प्रदेशांना, चाचण्यांची व्यवस्था व वेग वाढवण्यासाठी त्वरित पावले उचलण्याची विनंती केली आहे. कोविड-19च्या रुग्णांचा त्वरित शोध व प्रतिबंधन यासाठी, 'चाचण्या-माग-उपचार' ही त्रिसूत्री सर्वात प्रभावी आहे, असा पुनरुच्चार त्यांनी केला.
काही राज्ये/केंद्रशासित प्रदेशांमध्ये, चाचणी प्रयोगशाळांच्या, विशेषतः खाजगी क्षेत्रातील प्रयोगशाळांच्या वापराची क्षमता, अत्यंत कमी आहे, याची नोंद घेत, अशी राज्ये/केंद्रशासित प्रदेशांनी कोविड-19 च्या प्रयोगशाळांचा पूर्ण क्षमतेने वापर करावा, असा सल्ला केंद्रीय आरोग्य मंत्रालयाने दिला आहे.
राज्ये/केंद्रशासित प्रदेशातील सर्व वैद्यकीय व्यावसायिकांना  'आयसीएमआर'च्या मार्गदर्शक सूचनांच्या आधीन राहून कोणत्याही व्यक्तीला कोविड-19ची चाचणी करण्याची चिठ्ठी लिहून देता येईल, अशी चाचण्यांची व्यवस्था लवकरात लवकर करावी, असे देखील सांगण्यात आले आहे.
'आयसीएमआर'च्या मार्गदर्शक सूचनांच्या अंतर्गत, सर्व प्रयोगशाळांना कोणत्याही व्यक्तीची चाचणी करण्याचे स्वातंत्र्य असायला हवे; तसेच, राज्य सरकारच्या प्रशासनाने, कोणत्याही व्यक्तीला चाचणी करण्यापासून रोखू नये, कारण लवकर चाचण्या झाल्या तरच, आपल्याला विषाणूचे संक्रमण रोखणे आणि लोकांचा जीव वाचवणे शक्य होईल, असेही आरोग्य मंत्रालयाने म्हटले आहे.
कोविड-19 च्या निदानासाठी- RT-PCR ही 'गोल्ड स्टॅण्डर्ड' चाचणी आहे, मात्र 'आयसीएमआर'ने अलीकडेच, कोविड-19च्या लवकर निदानासाठी, 'पॉईन्ट ऑफ केअर रॅपिड अँटीजेन टेस्ट'ला मंजुरी दिली आहे. ही चाचणी जलद, सोपी व सुरक्षित आहे. ती प्रतिबंधित क्षेत्रे व रुग्णालयात 'आयसीएमआर'च्या निकषांचे पालन करत, 'पॉईन्ट ऑफ केअर' म्हणून वापरली जाऊ शकते. अशा आणखी किट्सना 'आयसीएमआर'कडून मान्यता दिली जाणार आहे. जनतेला चाचण्यांसाठी इतर पर्यायही उपलब्ध करुन देण्याचा प्रयत्न आहे. 'आयसीएमआर'ने आतापर्यंत कोविड-19च्या चाचण्यांसाठी 1,056 प्रयोगशाळांना मंजुरी दिली आहे. यापैकी, 764 प्रयोगशाळा सरकारी, तर 292 प्रयोगशाळा खाजगी आहेत.
चाचण्यांची व्यवस्था वाढवण्यासाठी, राज्ये/केंद्रशासित प्रदेशांनी 'मोहिमेच्या’ स्वरुपात काम करावे, तसेच ज्या ठिकाणी अनेक रुग्ण आढळले आहेत, अशा भागात शिबिरे आयोजित करुन  'रॅपिड अँटीजेन टेस्ट' कराव्यात, असा सल्लाही आरोग्य मंत्रालयाने दिला आहे. पॉझिटिव्ह व्यक्तींना उपचाराच्या प्रोटोकॉलनुसार, उपचार दिले जावेत. तसेच, निगेटिव्ह व्यक्तींची RT-PCR चाचणी करावी. खाजगी प्रयोगशाळांमध्ये RT-PCR चाचण्यांसाठीचे दर निश्चित करण्याचे निर्देशही राज्ये/केंद्रशासित प्रदेशाना देण्यात आले आहेत. चाचण्यांविषयीची सर्व आकडेवारी, सर्व प्रयोगशाळांनी 'आयसीएमआर'च्या माहिती पत्रकावर टाकणे अनिवार्य केले जावे, अशी सूचना करण्यात आली आहे. राज्ये/जिल्हा/शहर प्रधिकरण यांनीही सर्वेक्षण व रुग्णांच्या शोध घेणाऱ्या मोहिमेची आकडेवारी पाठवावी, असेही आरोग्य मंत्रालयाने सांगितले आहे.
चाचण्यांची व्यवस्था व चाचण्यांना वेग देण्याव्यतिरिक्त, राज्ये/केंद्रशासित प्रदेशांनी ‘कॉन्टॅक्ट ट्रेसिंग’ कडे लक्ष द्यावे, कारण त्यातूनच विषाणूचा माग काढता येईल. कोविड-19च्या प्रभावी व्यवस्थापनावर पूर्ण देखरेख ठेवावी, व सर्वतोपरी प्रयत्न करावेत, असेही आरोग्य मंत्रालयाने सांगितले आहे.
S.Pophale/R.Aghor/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 248
संरक्षण मंत्रालय
संरक्षण मंत्री राजनाथ सिंह आणि इजिप्तचे संरक्षण मंत्री जनरल मोहम्मद झाकी यांच्यात कैरो इथे झाली द्विपक्षीय चर्चा
द्विपक्षीय संरक्षण संबंध मजबूत करण्याच्या दृष्टीने संयुक्त सराव आणि प्रशिक्षणासाठी कर्मचाऱ्यांचे आदान-प्रदान वाढवण्यास सहमती
परस्पर हिताच्या सर्व क्षेत्रात संरक्षण सहकार्य वाढवण्यासाठी सामंजस्य करारावर स्वाक्षरी
नवी दिल्ली, 20 सप्टेंबर 2022
संरक्षण मंत्री राजनाथ सिंह आणि इजिप्तचे संरक्षण मंत्री जनरल मोहम्मद झाकी यांच्यात कैरो इथे 19 सप्टेंबर 2022 रोजी द्विपक्षीय चर्चा झाली. इजिप्तच्या अधिकृत दौऱ्यावर असलेल्या राजनाथ सिंह यांना द्विपक्षीय चर्चा सुरू होण्यापूर्वी, कैरो येथील संरक्षण मंत्रालयात औपचारिक मानवंदना  देण्यात आली. उभय बाजूंनी संरक्षण संबंध मजबूत करण्यासाठीच्या पावलांवर बैठकीत चर्चा केली. संयुक्त सराव आणि प्रशिक्षणासाठी विशेषत: बंडखोरां विरोधात कारवाई संदर्भातल्या प्रशिक्षणासाठी कर्मचार्यांची देवाणघेवाण वाढवण्यासाठी काम करण्यावर यात एकमत झाले.
भारत आणि इजिप्तच्या संरक्षण उद्योगांमधील सहकार्याचा कालबद्ध पद्धतीने विस्तार करण्यासाठीच्या प्रस्तावांवर काम करण्यासही उभयतांनी सहमती दर्शवली. त्यांनी प्रादेशिक सुरक्षेबाबत विचारांची देवाणघेवाण केली आणि जागतिक शांतता आणि स्थिरतेसाठी भारत आणि इजिप्तच्या योगदानाचा उल्लेख यावेळी करण्यात आला. कोविड-19 महामारीअसूनही , गेल्या वर्षभरात संरक्षण संबंध आणि देवाणघेवाणीला चालना दिल्याबद्दल दोन्ही बाजूंनी आनंद व्यक्त केला.
संरक्षण मंत्र्यांनी इजिप्तचे राष्ट्रपती अब्देल फतेह अल-सिसी यांची भेट घेतल्यानंतर, दोन्ही मंत्र्यांनी द्विपक्षीय सहकार्याच्या दृष्टीने सुरक्षा आणि संरक्षण पैलूंवर लक्ष केंद्रित करण्यावर सहमती दर्शविली. या भेटीदरम्यान दोन्ही संरक्षण मंत्र्यांनी संरक्षण क्षेत्रातील सहकार्याबाबत सामंजस्य करारावर स्वाक्षरी केली. हा द्विपक्षीय संबंधांतील एक मैलाचा दगड ठरला आहे. यामुळे परस्पर हिताच्या सर्व क्षेत्रांमध्ये संरक्षण सहकार्य वाढवण्याचा मार्ग मोकळा झाला आहे.
गुजरातमधे गांधीनगर इथे 18-22 ऑक्टोबर 2022 दरम्यान 12 वा डिफेन्स एक्सपो होणार आहे. या अंतर्गत आयोजित भारत-आफ्रिका संरक्षण संवाद आणि आयओआर संरक्षण मंत्र्यांच्या परिषदेसाठी राजनाथ सिंह यांनी इजिप्तच्या संरक्षण मंत्र्यांना आमंत्रित केले.
संरक्षण मंत्र्यांनी आज कैरो येथील अज्ञात सैनिकांचे स्मारक आणि इजिप्तचे दिवंगत राष्ट्राध्यक्ष अन्वर अल-सदात यांच्या समाधीस्थळावर श्रद्धांजली वाहिली.N.Chitale/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 179
सुक्ष्म, लघु आणि मध्यम उदयोग मंत्रालय
कोविड-19 लॉकडाऊनदरम्यान खादी ग्रामोद्योगाला रेल्वेकडून मिळालेल्या 49 कोटी रुपयांच्या खरेदी ऑर्डरमुळे खादी कारागीरांना मोठे प्रोत्साहन
नवी दिल्ली, 16 जानेवारी 2021
खादी उद्योगाला गेल्या वर्षभरात मोठी चालना मिळाली. कोविड-19 मुळे टाळेबंदीचा परिणाम झालेल्या गेल्या वर्षभराच्या कालावधीत भारतीय रेल्वेकडून 48.90 कोटी रुपयांची मोठी खरेदीची ऑर्डर मिळाली. रेल्वेने केवळ डिसेंबर 2020 पर्यंत 8.48 कोटी रुपयांचा माल खरेदी केला. यामुळे रोजगार वाढलाच याशिवाय कसोटीच्या या कोविडकाळात खादी कारागीरांना उत्पन्न मिळाले.
भारतभरात पसरलेल्या 82 खादी संस्थांमधील नोंदणीकृत कारागीरांना भारतीय रेल्वेकडून मिळालेल्या खरेदी ऑर्डरचा थेट फायदा झाला.
मे-2020 ते डिसेंबर 2020 या कालावधीत, भारतीय रेल्वेने 48.90 कोटी रुपयांचा खादीमाल खरेदी केल्यामुळे या महामारीच्या दिवसात खादीचे उद्योग टिकून राहू शकले.
खादी व ग्रामोद्योग आयोगाच्या कारागीरांकडून मोठी खरेदी करून त्यांना आधार दिल्यामुळे आयोगाचे अध्यक्ष विनयकुमार सक्सेना यांनी रेल्वेमंत्री पियुष गोयल यांचे आभार मानले.
थेट खरेदी करून खादीला आधार देण्याव्यतिरिक्त रेल्वेने खादी कारागीरांना उपयुक्त ठरतील अशी धोरणेही राबवली. अशाच एका धोरणानुसार, 400 रेल्वे स्थानकावर रेल्वेने प्रवाशांना अन्न व पेय विक्रीसाठी फक्त मातीच्या भांड्यांचा वापर करण्याचा निर्णय घेतला, ज्यामुळे खादी ग्रामोद्योगच्या कुंभार सशक्तीकरण योजनेतून प्रशिक्षण घेतलेल्या कुंभारांना मोठे प्रोत्साहन मिळाले.
S.Kane/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 164
पंतप्रधान कार्यालय
पंतप्रधान नरेंद्र मोदी यांची रशियाचे अध्यक्ष व्लादिमीर पुतीन यांच्यासोबत दूरध्वनीवरुन चर्चा
नवी दिल्ली, 28 एप्रिल 2021
पंतप्रधान नरेंद्र मोदी यांनी आज रशियाचे अध्यक्ष व्लादिमीर पुतीन यांच्याशी दूरध्वनीवरुन चर्चा केली.
यावेळी दोन्ही नेत्यांनी कोविड-19 महामारीमुळे निर्माण झालेल्या परिस्थितीवर चर्चा केली. रशिया या संकटप्रसंगी, भारतातील जनता आणि भारत सरकार सोबत खंबीरपणे उभा आहे, अशी भावना राष्ट्राध्यक्ष पुतीन यांनी यावेळी व्यक्त केली. रशिया भारताला सर्वतोपरी मदत करेल, अशी ग्वाहीही त्यांनी दिली. पुतीन यांच्या या आश्वासनाबद्दल पंतप्रधान नरेंद्र मोदी यांनी त्यांचे आभार मानले. या संकटकाळात रशियाने त्वरित पुढे केलेला हा मदतीचा हात दोन्ही देशांमधील दीर्घकालीन भागीदारीचेच प्रतीक आहे, असे मोदी यावेळी म्हणाले.
यावेळी दोन्ही नेत्यांनी भारत आणि रशियादरम्यान कोविडचा सामना करण्यासाठी सुरु असलेल्या सहकार्याविषयी चर्चा केली. भारताने रशियाच्या स्पुटनिक- V लसीच्या आपत्कालीन वापराला परवानगी दिल्याबद्दल, पुतीन यांनी आनंद व्यक्त केला. रशियाच्या या लसीचे उत्पादन भारतात केले जाईल, या लसी भारत, रशिया आणि तिसऱ्या जगातील देशांसाठी उपयुक्त ठरतीलअसे मत दोन्ही नेत्यांनी व्यक्त केले.
दोन्ही नेत्यांनी यावेळी विविध क्षेत्रातील द्विपक्षीय सहकार्य अधिक दृढ करण्याचे महत्त्व अधोरेखित केले. भारत आणि रशियादरम्यानचे संबंध विशेष व खास असल्याची भावना त्यांनी व्यक्त केली.
भारताच्या गगनयान मोहिमेला, रशियाने दिलेल्या पाठींब्याबद्दल आणि गगनयानच्या चार अंतराळवीरांना रशियाने प्रशिक्षण दिल्याबद्दल पंतप्रधान नरेंद्र यांनी आभार व्यक्त केले.
हायड्रोजन अर्थव्यवस्थेसह अक्षय ऊर्जा क्षेत्रात सहकार्य वाढवण्याची गरज असल्याचे दोन्ही नेत्यांनी यावेळी नमूद केले.
दोन्ही देशांमध्ये 2+2 संवाद पुन्हा सुरु करण्याचा निर्णय यावेळी घेण्यात आला. या अंतर्गत उभर देशांच्या परराष्ट्र आणि संरक्षण मंत्र्यांच्या बैठका आयोजित केल्या जातील.
सप्टेंबर 2019 मध्ये व्लादीवोस्तोक येथे झालेल्या दोन्ही देशांनी शिखर परिषदेत घेण्यात आलेल्या महत्वपूर्ण निर्णयांना या संभाषणात उजाळा देण्यात आला. या वर्षाअखेरीस, राष्ट्राध्यक्ष पुतीन शिखर परिषदेसाठी भारतात भेट देतील, अशी आशा मोदी यांनी यावेळी व्यक्त केली. या द्विपक्षीय शिखर परिषदेत, दोन्ही नेत्यांमधील वैयाक्तिक, विश्वासार्ह संबंध वृद्धिंगत करण्याची संधी मिळेल, अशी आशा पंतप्रधान मोदी यांनी व्यक्त केली. 2021 मधील ब्रिक्स शिखर परिषद भारताच्या अध्यक्षतेखाली होणार असून, ही परिषद यशस्वी करण्यासाठी रशिया संपूर्ण सहकार्य करेल, अशी ग्वाही पुतीन यांनी यावेळी दिली. विविध द्विपक्षीय आणि आंतरराष्ट्रीय मुद्यांवर संपर्कात राहून वेळोवेळी चर्चा करण्यावर यावेळी दोन्ही नेत्यांनी सहमती दर्शवली.
M.Chopade/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
स्वच्छता हीच सेवा अभियानाची सुरवात करत पंतप्रधानांचा देशभरातील विविध लोकांशी संवाद
पंतप्रधान श्री. नरेंद्र मोदी यांनी स्वच्छ भारत अभियानाला मिळणारा प्रतिसाद आणखी वाढवण्यासाठी आणि गांधीजींचे स्वच्छ भारताचे स्वप्न पूर्ण करण्यासाठी आज “स्वच्छता हीच सेवा” या अभियानाची सुरवात केली.
स्वच्छता मोहिमेला मिळणारा प्रतिसाद वाढवणे हे या मोहिमेचे उद्धिष्ट आहे. २ ऑक्टोबर रोजी होणाऱ्या स्वच्छ भारत अभियानाच्या ४थ्या वर्धापन दिनी या मोहिमेचे आयोजन करण्यात येत आहे जी गांधीजींची 150 वी जयंती असेल. पंतप्रधानांनी सर्वांना या मोहिमेत सहभागी होऊन स्वच्छ भारत निर्माण करण्यात आपला सहभाग देण्याचे आवाहन केले.
या निमित्ताने पंतप्रधानांनी देशभरातील 17 विविध ठिकाणांवरील लोकांशी व्हिडीओ कॉन्फरन्सिंग द्वारे संवाद साधला.
यावेळी पंतप्रधानांनी या अभियानातील आजवरच्या कामगिरीचे वर्णन केले ज्यामध्ये 4 वर्षात 20 राज्ये आणि केंद्रशासित प्रदेशातील 450 जिल्ह्यांना हागणदारीमुक्त करण्याचा उल्लेख होता. पंतप्रधान पुढे म्हणाले की केवळ शौचालय आणि कचराकुंड्यांचा पुरवठा करून भागणार नाही तर स्वच्छतेची सवय अंगी बाळगायला हवी. देशभरातील जनतेच्या सहभागाचा यावेळी पंतप्रधानांनी उल्लेख केला.
आसाममधील दिब्रुगढ येथील शालेय विद्यार्थ्यांनी यावेळी पंतप्रधानांना त्यांनी शाळा आणि परिसरात केलेल्या स्वच्छतेची माहिती दिली. पंतप्रधानांनी या बालकांचा स्वच्छतादूत असा उल्लेख करून त्यांनी केलेल्या कामाचे कौतुक केले.
गुजरात मधील मेहसाना येथील दुध आणि कृषी सहकारी संस्थांच्या सभासदांनी यावेळी पंतप्रधानांना त्यांनी केलेल्या स्वच्छता कार्याशी अवगत केले. स्वच्छतेमुळे अतिसारासारख्या रोगांना आळा बसत असल्याचे पंतप्रधानांनी नमूद केले.
मुंबईतून श्री अमिताभ बच्चन यांनी त्यांनी सहभाग घेतलेल्या विविध स्वच्छता मोहिमांची पंतप्रधानांना माहिती दिली ज्यामध्ये मुंबईच्या समुद्रकिनारा स्वच्छतेचा उल्लेख होता. प्रसिद्ध उद्योगपती श्री.रतन टाटा यांनीही स्वच्छता मोहिमेचे कौतुक केले. पंतप्रधानांनी यावेळी खासगी क्षेत्राकडून स्वच्छता मोहिमेत भरीव कामगिरीची अपेक्षा व्यक्त केली.
नोएडा येथून दैनिक जागरणच्या संजय गुप्ता आणि इतर वरिष्ठ पत्रकारांनी यावेळी त्यांनी केलेल्या स्वच्छता कार्याची माहिती दिली. लडाख येथील पँगोंग येथून आयटीबीपी च्या जवानांनी संवाद साधला आणि पंतप्रधानांनी त्यांचे देशसेवेबद्दल कौतुक केले.
कोइम्बतुर येथून सद्गुरू जग्गी वासुदेव यांनी या मोहिमेबद्दल लोकांच्या मनात उत्साह आहे जो त्यांना त्यांच्या प्रवासात सतत जाणवतो असे सांगितले. यावेळी पंतप्रधानांनी ही सरकार अथवा पंतप्रधानांची मोहीम नसून पूर्ण देशाची मोहीम आहे असे सांगितले.
छत्तीसगढमधील दंतेवाडा तर तमिळनाडूमधील सेलम येथून महिला सत्याग्रहींनी पंतप्रधानांना त्यांनी केलेल्या स्वच्छता कार्याची माहिती दिली. पटनासाहिब गुरुद्वारा तसेच माउंट अबू येथून अध्यात्मिक गुरूंनी पंतप्रधानांशी संवाद साधला. त्यांचा व संस्थांमधील ब्रम्हकुमार यांचा पंतप्रधानांनी गौरव केला. मध्य प्रदेशमधील राजगढ, उत्तर प्रदेशमधील फतेपूर येथील नागरिकांनी तसेच बेंगलोर मधून अध्यात्मिक गुरु श्री श्री रवी शंकर यांनीही पंतप्रधानांशी संवाद साधला.
बिजनौर येथील गंगा स्वच्छता स्वयंसेवकांचे पंतप्रधानांनी माँ गंगेच्या स्वच्छतेबद्दल कौतुक केले. तसेच या कार्यात सहभागी होण्यासाठी गंगेकाठ्च्या सर्व नागरिकांना आवाहन केले. अजमेर शरीफ दर्गा येथील श्रद्धाळू, हरियानातील रेवाडी येथील रेल्वे कर्मचारी आणि कोल्लमहून माँ अमृतानंदमयी यांनीही पंतप्रधानांशी संवाद साधला.
पंतप्रधानांनी या सर्व स्वछ्ताग्रहींच्या ऐतिहासिक कार्याचे शेवटी कौतुक केले आणि स्वछ्तेप्रती आपणा सर्वांची निष्ठा आभाळाएवढी असल्याचा उल्लेख केला.
आरोग्य आणि कुटुंब कल्याण मंत्रालय
केंद्रीय आरोग्य मंत्री डॉ हर्ष वर्धन यांच्या अध्यक्षतेखाली कोविड-19 साठी स्थापन मंत्रिगटाची 22 वी बैठक
आपल्या लोकसंख्येपैकी 30 कोटी लोकांचे लसीकरण करण्याची प्रक्रिया जलदगतीने राबवण्याची गरज –डॉ हर्ष वर्धन
केंद्रीय आरोग्य आणि कुटुंबकल्याण मंत्री डॉ हर्ष वर्धन यांच्या अध्यक्षतेखाली, कोविड-19 साठी स्थापन मंत्रिगटाची 22 वी बैठक आज नवी दिल्लीत दूरदृश्य प्रणालीच्या माध्यमातून झाली.
बैठकीच्या सुरुवातीला डॉ हर्षवर्धन यांनी गेले अनेक महिने अविश्रांत आपले कर्तव्य करत असलेल्या सर्व कोरोनयोद्ध्यांविषयी कृतज्ञता व्यक्त केली. देशातील सार्वजनिक आरोग्य सेवेने कोविड विरोधातल्या लढाईत मिळवलेल्या उपलब्धी आणि त्याचे उत्साहवर्धक परिणाम यांची माहितीही आपल्या सहकाऱ्यांना दिली. भारतात कोविड महामारीचा वृद्धीदर 2 टक्क्यांपर्यंत कमी झाला आहे आणि मृत्यूदरही जगात जवळपास सर्वात कमी, म्हणजे 1.45 टक्के इतका आहे. दररोज सरासरी दहा लाख चाचण्या करण्याच्या धोरणामुळे रुग्ण पॉझिटिव्ह होण्याचा दर देखील 6.25 टक्यांपर्यंत कमी झाला आहे, असे त्यांनी सांगितले.
मात्र कोरोना संसर्गाचा धोका अजूनही टळलेला नाही, अशावेळी कोविड पासून सुरक्षित राहण्याच्या नियमांचे पालन करत राहावे असे आवाहन आरोग्यमंत्र्यांनी केले. कोविडची लस आल्यावर पहिल्या टप्प्यात निश्चित केलेल्या सुमारे 30 कोटी लोकांचे लसीकरण लवकरात लवकर पूर्ण करण्याची गरज त्यांनी यावेळी बोलतांना व्यक्त केली.
यावेळी एनसीडीसीचे संचालक डॉ सुजित सिंह यांनी यावेळी, कोरोना महामारीपासून संरक्षण करण्यासाठी आणि संसर्ग नियंत्रणात ठेवण्यासाठी केंद्र सरकारने केलेल्या उपाययोजना आणि त्याचे परिणाम याविषयी आकडेवारीसह सादरीकरण केले.
नीती आयोगाचे आरोग्य सदस्य डॉ विनोद के पॉल यांनी लस निर्मिती आणि लसीकरणाविषयीच्या सद्यस्थितीची माहिती दिली. सर्व लशींच्या पूर्व-वैद्यकीय आणि वैद्यकीय चाचण्यांची प्रगती, सहा वेगवेगळ्या लसींच्या सुरु असलेल्या चाचण्या आणि देशातील निश्चित करण्यात आलेल्या लोकसंख्येची रचना याविषयी सविस्तर माहिती दिली. 12 देशांनी परराष्ट्र व्यवहार मंत्रालयाकडे लस देण्याबाबत विनंती केली असल्याचेही त्यांनी सांगितले.
केंद्रीय आरोग्य सचिव राजेश भूषण यांनी यावेळी, मृत्यू रोखण्यासाठी लोकांमध्ये आरोग्यविषयक जागृती करण्याच्या मुद्द्यावर भर दिला. काही राज्यांत आता रुग्णांचे प्रमाण कमी असले तरीही मृत्यूदर अधिक आहे, याचे कारण लोकांना कोरोनाची लक्षणे जाणवली तरीही ते चाचणी करण्यासाठी पुढे येत नाहीत, हे योग्य नसून याविषयी जनजागृती होत राहायला हवी असे मत त्यांनी व्यक्त केले. मागणीनुसार चाचण्यांचे सरकारचे धोरण असल्याचे सांगत लोकांना लक्षणे जाणवल्यास ते स्वतः जाऊनही डॉक्टरांच्या चिठ्ठीशिवाय चाचण्या करू शकतात, असे त्यांनी सांगितले. ज्या राज्यात/केंद्रशासित प्रदेशात मृत्यूंचा आकडा अधिक आहे, तिथे आरोग्यविषयक नियमांचे पालन करण्याविषयी माहिती. जागृती आणि संवाद विषयक मोहीम राबवत राहणे गरजेचे आहे, असे त्यांनी सांगितले.
आरोग्य आणि कुटुंब कल्याण मंत्रालय
भारताच्या एकूण कोविड -19 प्रतिबंधक लसीकरणाने 184.87 कोटी मात्रांचा टप्पा केला पार
12 ते 14 वयोगटातील 1.92 कोटींपेक्षा जास्त बालकांचे लसीकरण
भारतातील उपचाराधीन रुग्णांची संख्या सध्या 12,054
गेल्या 24 तासात 795 नव्या कोरोना रुग्णांची नोंद.
रुग्ण बरे होण्याचा दर सध्या 98.76%,
सध्याचा साप्ताहिक पॉझिटिव्हिटी दर 0.22%
आज सकाळी 7 वाजेपर्यंत प्राप्त झालेल्या तात्पुरत्या अहवालानुसार, भारताच्या देशव्यापी कोविड-19 प्रतिबंधक लसीकरण मोहिमेने 184.87  कोटींचा टप्पा पार केला आहे. 2,22,15,213 सत्रातून हे लसीकरण पार पडले आहे.
वयोगट 12 ते 14 साठी 16 मार्च 2022 पासून लसीकरणाला सुरुवात झाली. या अंतर्गत आतापर्यंत 1.92  कोटींपेक्षा जास्त कोविड प्रतिबंधक लसमात्रा दिल्या आहेत.
आज सकाळी 7 वाजेपर्यंत प्राप्त झालेल्या तात्पुरत्या अहवालानुसार एकूण मात्रांची गटनिहाय आकडेवारी खालीलप्रमाणे:
|
|
Cumulative Vaccine Dose Coverage
|
|
HCWs
|
|
1st Dose
|
|
10403859
|
|
2nd Dose
|
|
10002280
|
|
Precaution Dose
|
|
4490941
|
|
FLWs
|
|
1st Dose
|
|
18413507
|
|
2nd Dose
|
|
17514855
|
|
Precaution Dose
|
|
6929201
|
|
Age Group 12-14 years
|
|
1st Dose
|
|
19218099
|
|
Age Group 15-18 years
|
|
1st Dose
|
|
57386396
|
|
2nd Dose
|
|
38713882
|
|
Age Group 18-44 years
|
|
1st Dose
|
|
554807914
|
|
2nd Dose
|
|
467684002
|
|
Age Group 45-59 years
|
|
1st Dose
|
|
202783194
|
|
2nd Dose
|
|
185736716
|
|
Over 60 years
|
|
1st Dose
|
|
126763579
|
|
2nd Dose
|
|
115689417
|
|
Precaution Dose
|
|
12195239
|
|
Precaution Dose
|
|
2,36,15,381
|
|
Total
|
|
1,84,87,33,081
भारतात रुग्णसंख्या सातत्याने कमी होत असून सध्या ती 12,054 इतकी कमी झाली आहे, ती देशाच्या एकूण रुग्णसंख्येच्या तुलनेत 0.03% इतकी आहे.
परिणामी, भारतात रुग्ण बरे होण्याचा दर 98.76% झाला आहे.
गेल्या 24 तासांत 1,280 कोरोना रुग्ण बरे झाल्यामुळे आतापर्यंत कोरोनामुक्त झालेल्या रुग्णांची संख्या  वाढून 4,24,96,369 झाली आहे.
गेल्या 24 तासात 795 नव्या कोरोना रुग्णांची नोंद झाली.
गेल्या 24 तासात एकूण 4,66,332 चाचण्या करण्यात आल्या. भारताने आतापर्यंत एकूण 79.15  कोटींहून अधिक चाचण्या केल्या आहेत.
साप्ताहिक आणि दैनंदिन पॉझिटिव्हिटी दरातही लक्षणीय घट झाली आहे. साप्ताहिक पॉझिटिव्हिटी दर सध्या 0.22% तर दैनंदिन पॉझिटिव्हिटी दर 0.17% आहे.
पंतप्रधान कार्यालय
राष्ट्रीय पशुरोग नियंत्रण कार्यक्रमाचा पंतप्रधान नरेंद्र मोदी यांच्या हस्ते 11 सप्टेंबरला प्रारंभ होणार
नवी दिल्ली, 9 सप्टेंबर 2019
शेतकऱ्यांचे उत्पन्न दुप्पट करण्याच्या दिशेने करण्यात येणाऱ्या प्रयत्नांपैकी महत्वाचा भाग असलेल्या राष्ट्रीय पशुरोग नियंत्रण कार्यक्रमाचा पंतप्रधान नरेंद्र मोदी यांच्या हस्ते उत्तर प्रदेशातल्या मथुरा येथे येत्या 11 सप्टेंबरला प्रारंभ होणार आहे. पशुधनामधला लाळ खुरकत रोग आणि ब्रुसेलोसिस निर्मूलनासाठी हा कार्यक्रम हाती घेण्यात येणार आहे.
यासाठी केंद्र सरकारकडून 100 टक्के निधी पुरवला जाणार असून 2024 पर्यंतच्या पाच वर्षांच्या कालावधीसाठी 12,652 कोटी रुपयांचा खर्च अपेक्षित आहे. या कार्यक्रमाद्वारे 50 कोटी गुरे, म्हशी, बकऱ्या, मेंढ्या आणि डुक्कर यांचे लसीकरण करण्यात येणार आहे.
ब्रुसेलोसिसच्या निर्मुलनासाठी 3.6 कोटी मादी वासरांचे लसीकरण करण्याचे उदिृष्टही या कार्यक्रमाअंतर्गत ठेवण्यात आले आहे. 2025 पर्यंत रोगावर नियंत्रण मिळवणे आणि 2030 पर्यंत या रोगांचे उच्चाटन करणे असे या कार्यक्रमाचे दोन घटक आहेत.
पंतप्रधान याच दिवशी राष्ट्रीय कृत्रिम गर्भधारणा कार्यक्रम सुरु करणार आहेत. तसेच त्यांच्या हस्ते लसीकरण, रोग व्यवस्थापन, कृत्रिम गर्भधारणा आणि उत्पादकता या विषयावर देशातल्या 687 जिल्ह्यातल्या कृषी विज्ञान केंद्रामध्ये राष्ट्रव्यापी कार्यशाळांचा प्रारंभही होण्याची शक्यता आहे.
पंतप्रधानांच्या मथुरा भेटीत ‘स्वच्छता ही सेवा’ कार्यक्रम होणार आहे.
M.Chopade/N.Chitale/P.Malandkar
(Visitor Counter : 131
संरक्षण मंत्रालय
भारतीय तटरक्षक दल, गोवा ने सागरी पोलिस कर्मचार्यांसाठी प्रशिक्षणाचे केले आयोजन
भारतीय तटरक्षक दल, जिल्हा मुख्यालय क्रमांक 11, गोवा यांनी सागरी पोलिस कर्मचार्यांसाठी एक सर्वसमावेशक प्रशिक्षण कार्यक्रमाचे यशस्वी आयोजन केले. यामध्ये किनारपट्टी सुरक्षा यंत्रणा मजबूत करण्यावर भर देण्यात आला. 22 मे ते 26 मे या कालावधीत आयोजित आठवडाभराच्या प्रशिक्षण कार्यक्रमात तटरक्षक दलाच्या जहाजांवर महत्वपूर्ण प्रशिक्षण देण्यात आले तसेच प्रत्यक्ष समुद्रातील अनुभव त्यांना मिळाला.
गोव्यातील विविध किनारी सुरक्षा पोलीस ठाण्यांतील पंधरा सागरी पोलीस कर्मचाऱ्यांनी या प्रशिक्षण कार्यक्रमात सक्रिय सहभाग घेतला. त्यांचे सागरी कौशल्य वाढवणे, त्यांना किनारपट्टीवरील कामकाजाची माहिती करून देणे आणि भारतीय तटरक्षक दल आणि सागरी पोलिस यांच्यात परिचालन समन्वय विकसित करणे हा यामागचा उद्देश होता.
प्रशिक्षणामध्ये प्रत्यक्ष ऑन-बोर्ड प्रशिक्षण आणि वर्ग सत्रांचा समावेश होता. सहभागी कर्मचाऱ्यांना तटरक्षक दलाच्या इंटरसेप्टर बोटींवर प्रशिक्षण तसेच अनमोल सागरी अनुभव मिळाला आणि किनारपट्टी आणि बेटांची ओळख झाली. वर्गात पार पडलेल्या सत्रांमध्ये बोर्डिंग ऑपरेशन्स, रेडिओ ऑपरेटिंग प्रोसिजर, सीमनशिप इव्होल्यूशन्स, बोटींची देखभाल , दुरुस्ती , अग्निशमन आणि नुकसान नियंत्रण यासारख्या आवश्यक विषयांचा समावेश होता.
या सर्वसमावेशक प्रशिक्षण कार्यक्रमामुळे सागरी पोलिस कर्मचाऱ्यांना अत्यावश्यक कौशल्ये शिकण्याबरोबरच त्यांना सागरी मोहिमेची सखोल माहितीही मिळाली. भारतीय तटरक्षक दल आणि सागरी पोलीस यांच्यातील सहकार्य आणि समन्वय वाढवण्याबरोबरच या प्रशिक्षण कार्यक्रमाने गोव्यातील किनारी सुरक्षा यंत्रणेला अधिक बळकटी दिली आहे.
आरोग्य आणि कुटुंब कल्याण मंत्रालय
केंद्रीय आरोग्य मंत्री डॉ.मनसुख मांडविया यांनी घेतला अवयवदान धोरणाचा आढावा; आंतरराष्ट्रीय मानकांनुसार सर्वोत्तम पद्धती आत्मसात करण्याचे निर्देश
दूरदर्शी संरचनात्मक सुधारणा लवकरच जारी
देशभरात अवयव प्रत्यारोपण संख्या तिप्पट; 5000  वरून 2022 मध्ये 15,000 पेक्षा अधिक अवयव प्रत्यारोपण
नवी दिल्ली, 3 मे 2023
अवयवदान आणि अवयव प्रत्यारोपण क्षेत्रात सुधारणा करण्यासाठी, दूरदृष्टीने संरचनात्मक बदल घडत आहेत.केंद्रीय आरोग्य मंत्री डॉ. मनसुख मांडविया यांनी आज नवी दिल्लीत आरोग्य मंत्रालयाच्या वरिष्ठ अधिकाऱ्यांसोबत अवयवदान आणि अवयव प्रत्यारोपणाच्या स्थितीचा आढावा घेतला , यावेळी आरोग्य राज्यमंत्री डॉ. भारती प्रवीण पवार उपस्थित होत्या.
माननीय पंतप्रधान नरेंद्र मोदी यांनी "मन की बात" कार्यक्रमाच्या 99 व्या भागात देशवासियांना अवयवदानाच्या उदात्त हेतूसाठी पुढे येण्याचे आवाहन केले होते.
यामुळे देशात अवयवदानाला नवे प्रोत्साहन मिळाले आहे. देशातील एकूण अवयव प्रत्यारोपणाची संख्या 2013 मधील 5000 वरून वाढून 2022 मध्ये 15000 पेक्षा अधिक झाली आहे. आता, राष्ट्रीय , प्रादेशिक  आणि राज्य स्तरावरील  अवयव आणि ऊतक प्रत्यारोपण संस्थांच्या जाळ्याच्या माध्यमातून चांगल्या समन्वयामुळे एका मृत दात्याच्या अधिकाधिक अवयवांचा वापर केला जात आहे उदा. सन 2016 मध्ये 930 मृत दात्यांच्या 2265 अवयवांचा वापर करण्यात आला तर 2022 मध्ये 904 मृत दात्यांच्या 2765 अवयवांचा वापर करता आला.
रूग्णालयांमध्ये अवयव दान आणि प्रत्यारोपण कार्यक्रमाच्या अंमलबजावणीसाठी टप्प्याटप्प्याने मार्गदर्शक म्हणून प्रत्यारोपण नियमपुस्तिका बनवण्यासाठी राष्ट्रीय अवयव आणि ऊतक प्रत्यारोपण संस्था, काम करत आहे आणि प्रत्यारोपण समन्वयकांच्या प्रशिक्षणासाठी मानक अभ्यासक्रमावर देखील काम करत आहे. दस्तऐवजांची पूर्तता करून लवकरच या दोन्ही गोष्टी प्रसिद्ध केल्या जातील. कार्यक्रमाच्या योग्य अंमलबजावणीसाठी राष्ट्रीय अवयव आणि ऊतक प्रत्यारोपण संस्थेमध्ये समन्वय,माहिती, शिक्षण आणि संप्रेषण, प्रशिक्षण आणि मनुष्यबळ /लेखा यासाठी चार स्तंभ तयार केले आहेत. अलीकडेच, भारत सरकारने सार्वजनिक हितासाठी विशेष कल्याणकारी उपाय म्हणून, दुसर्या मनुष्याला अवयव दान करणार्या केंद्रीय सरकारी कर्मचार्यांना 42 दिवसांपर्यंतची विशेष नैमित्तिक रजा रजा मंजूर केली आहे.
केंद्रीय आरोग्य मंत्र्यांच्या मार्गदर्शनाखाली, आरोग्य आणि कुटुंब कल्याण मंत्रालय देशातील अवयव दान आणि प्रत्यारोपणाच्या संख्येत वाढ करण्यासाठीच्या आगामी संरचनात्मक सुधारणांसाठी आंतरराष्ट्रीय सर्वोत्तम पद्धतीं आत्मसात करत आहे.
M.Chopade/S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 144